Ecaterina Andronescu poate fi urmărită penal. Urmează Șerban Mihăilescu

Senatorii au dat liber la urmărirea penală în cazul foștilor miniștri, actuali senatori, Ecaterina Andronescu și Șerban Mihăilescu. Amândoi sunt cercetați în dosarul Microsoft, fiind acuzați de trafic de influență și spălare de bani.

În timpul dezbaterilor, Ecaterina Andronescu a insistat asupra faptului că este nevinovată și că va merge în justiție. La rândul său, Șerban Mihăilescu a spus că în dosar sunt simple speculații, în legătură cu acuzația de spălare de bani.

Gândul a transmis LIVE TEXT cele mei importante declarații din plenul Senatului.

UPDATE 14:20 Ședința Senatului s-a încheiat.

UPDATE 14:00 Senatorii au avizat și ridicarea imunității lui Șerban Mihăilescu. Au fost 77 de voturi pentru și 5 împotrivă.

UPDATE 13:35 Ecaterina Andronescu: „Am primit votul cu foarte multă seninătate, am cerut colegilor să pot să merg în justiție să-mi dovedesc nevinovăția. Sper într-o justiție dreaptă și independentă. Sunt foarte liniștită pentru că nu am nicio apăsare pe conștiință. Nu există nicio dovadă că aș fi luat ceva de la cineva. Pentru mine era mai important decât să iau aici un vot favorabil și după aceea să nu mai pot face nimic, să rămân cu această pată pe onestitatea mea, e mai potrivit să merg și să dovedesc că sunt nevinovată. Nu am nicio tangență cu dosarul Microsoft”.

UPDATE 13:20 Șerban Mihăilescu: „Eu nu am găsit în cele peste 6.000 de pagini nicio relatare că aș fi făcut asupra cuiva presiuni sau trafic de influență. În legătură cu spălarea de bani, este o simplă speculație, nu am nicio dovadă. Nu am avut off-shore-uri, nu am avut conturi în străinătate. Este tot ce pot să spun de această problemă”.

UPDATE 13:16 Senatorii au început dezbaterile pe cazul lui Șerban Mihăilescu.

UPDATE 13:13 Ecaterina Andronescu: Mă voi bate să-mi dovedesc nevinovăția.

UPDATE 13:08 Ecaterina Andronescu a rămas fără imunitate, fostul ministru putând fi cercetat în dosarul Microsoft. Senatorii au avizat cererea în acest sens a DNA cu 72 de voturi pentru și 62 împotrivă.

UPDATE 12:25 Senatorii votează, în acest moment, dacă vor da liber pentru urmărirea penală a Ecaterinei Andronescu.

UPDATE 12:21 Leonard Cadăr, senator PSD: „Nu contează dacă sunt vinovați sau nu. Trebuie să satisfacem pofta de sânge a presei, trebuie ca urmașii vampirilor să fie satisfăcuți și astfel, poate vom spăla imaginea politicienilor. Ieri am sacrificat un miel, astăzi sacrificăm doi elefanți. Nu contează, dar dacă ei sunt satisfăcuți, noi să ne dezicem unii de alții, ușor, ușor„.

UPDATE 11:40 Ecaterina Andronescu: „Regret enorm situația extrem de nefericită pentru mine că ocup timpul Senatului cu acest lucru. Nu vă cer să mă apărați prin votul dvs. Justiția din România trebuie să facă dreptate. Dosarul se numește Microsoft și se referă la cumpărarea licențelor Microsoft pentru computerele din Ministerul Educației și altele. Licențele s-au cumpărat în 2004, 2009 și 2011, adică atunci când nu eram ministru. Nu există niciun document pe care să-l fi aprobat. Numele meu nu avea ce căuta în acest dosar. De ce miniștrii care m-au urmat nu au oprit sau schimbat acest proiect? De ce doar eu mă fac vinovată de acest proiect? Precizez că acest proiect de informatizare a fost verificat de mai multe ori de Curtea de Conturi care nu a semnalat niciodată nimic defectuos. Miniștrii care m-au urmat puteau să schimbe proiectul. Nu am cerut și nu am luat niciodată nimic de la nimeni. Nu sunt din corupții acestei țări și vreau să dovedesc în justiție”.

Într-o ședință a comisiei juridice a Senatului, convocată marți pe ultima sută de metri, cererile DNA pentru încuviințarea urmării penale a celor doi în dosarul Microsoft a fost avizată favorabil, asta după ce cazul lor a fost amînat mai multe săptămâni.

Serban Mihăilescu, ministru coordonator al SGG în perioada decembrie 2000 – octombrie 2003 și în prezent senator în Parlamentul României, este cercetat pentru săvârșirea infracțiunilor de instigare la abuz în serviciu, trafic de influență, spălare de bani. Mihăilescu este acuzat că a cerut 20 milioane dolari mită. Procurorii spun că a primit de la Fujitsu Siemens Computers în contul unor societăți de tip off-shore cu titlu de consultanță și asistență tehnică aferentă contractului încheiat cu Guvernul României .

Ecaterina Andronescu, ministrul Educației și Cercetării în perioada 28 decembrie 2000 – 19 iunie 2003, ministrul Educației, Cercetării și Inovării în perioada 22 decembrie 2008 – 1 octombrie 2009, este acuzată de săvârșirea infracțiunilor de abuz în serviciu, luare de mită, trafic de influență și spălare de bani. Ecaterina Andronescu a cerut mită de la companei SIVECO. Procurorii nu spun însă care a fost suma cerută sau primită.